**ปัญหาการค้าประเวณีเด็กจากคดีของหน่วยงานกองบังคับการปราบปรามการค้ามนุษย์**

**ในจังหวัดแม่ฮ่องสอน**

**วีรพันธุ์ ระมั่งทอง\*ผศ.ดร.วิจิตรา ศรีสอน\*\***

**มหาวิทยาลัยราชภัฏสวนสุนันทา**

**Prosline@hotmail.co.th**

**บทคัดย่อ**

จังหวัดแม่ฮ่องสอนเป็นจังหวัดที่รายได้ของประชากรในจังหวัดน้อย เกิดความข้นแค้นขัดสน เนื่องจากข้อจำกัดด้านพื้นที่ที่ส่วนใหญ่เป็นเนื้อที่ป่าไม้ ส่งผลต่อการประกอบอาชีพของประชาชนในพื้นที่ ทำให้ประชาชนหันมาประกอบอาชีพที่ผิดกฎหมายเพิ่มมากขึ้น โดยเฉพาะการค้าประเวณีเด็กที่มีแนวโน้มการกระทำความผิดที่เพิ่มมากขึ้น โดยพบว่า มูลเหตุที่สำคัญของการเข้าสู่การค้าประเวณีเด็กในจังหวัดแม่ฮ่องสอน คือ ความยากจน ความห่างไกลความเจริญ การศึกษาที่ไม่ทั่วถึง ความรู้เท่าไม่ถึงการณ์ การคบเพื่อน ความต้องการในวัตถุนิยม การขาดศีลธรรมและจริยธรรมของบุคคลที่เกี่ยวข้อง ค่านิยมการใช้บริการประเวณีเด็ก การถูกชักจูงจากบุคคลที่หวังผลประโยชน์จากตัวเด็ก และการขาดความรู้เรื่องกฎหมาย โดยแรงจูงใจที่ชักนำเด็กให้เข้าสู่กระบวนการค้าประเวณีเด็ก คือ เงินหรือผลตอบแทนต่างๆ ค่านิยมทางด้านวัตถุ การคบหาเพื่อนและพฤติกรรมเอาอย่าง การมีความรักก่อนวัยอันสมควร ปัญหายาเสพติด และปัญหาครอบครัว ซึ่งกระบวนการการเข้าสู่การค้าประเวณีเด็ก เริ่มจากการที่เด็กและเยาวชนมีความต้องการใช้เงิน ทำให้ถูกชักจูงจากกลุ่มเพื่อน หรือบุคคลที่เกี่ยวข้องกับการค้าประเวณี หรืออาจถูกบังคับ ข่มขู่ ซึ่งอาจมีสาเหตุมาจากการที่เด็กและเยาวชนติดยาเสพติดหรือมีหนี้สินจึงถูกบังคับขู่เข็ญให้ค้าประเวณีเพื่อเป็นการล้างหนี้ หรือกรณีที่ถูกหลอกมาให้ค้าประเวณี เป็นต้น

**คำสำคัญ:** ปัญหาการค้าประเวณีเด็ก, กองบังคับการปราบปรามการค้ามนุษย์, จังหวัดแม่ฮ่องสอน

**The problem of child prostitution from a case of the Human Trafficking Suppression Division In Mae Hong Son province**

**Weerapun Ramangthong** **\* Asst.Prof.Wijittra Srisorn, Ph.D.\*\***

**Suan Sunandha Rajabhat University**

**Prosline@hotmail.co.th**

**ABSTRACT**

Mae Hong Son province is a province where the income of the population in Noi province Caused poverty and misery Due to the limitation of the area that is mainly forest area Affecting the occupation of people in the area Causing more people to turn to work in illegal professions Especially the prostitution of children with an increased tendency to commit crimes, found that the main cause of access to prostitution in Mae Hong Son province is poverty, distance, prosperity Inadequate education Innocence, friendship, materialism Lack of morals and ethics of related parties The value of using adultery Being influenced by someone who wishes to benefit from the child And the lack of knowledge about law The motivation that leads children into prostitution is money or rewards. Material values Fellowship and emulation behavior Having premature love Drug problems And family problems Which the process of entering into child prostitution Beginning with children and young people wanting money. Resulting in being influenced by a group of friends Or persons involved in prostitution Or may be forced and intimidated, which may be caused by children and youth are addicted to drugs or debt, then forced to prostitution to clear the debt. Or if being tricked into prostitution etc.

**Key words**: Problem of child prostitution, Division of Human Trafficking Suppression, Mae Hong Son Province

**1. บทนำ**

การขยายตัวของการท่องเที่ยว การเจริญเติบโตทางสังคม เศรษฐกิจ และการเมืองในปัจจุบัน ส่งผลให้เกิดปัญหาสังคมต่างๆ ตามมา โดยเฉพาะปัญหาการค้ามนุษย์และการค้าประเวณี ซึ่งปัญหาเหล่านี้เป็นประเด็นปัญหาที่เกิดขึ้นในสังคมไทยและมีแนวโน้มที่จะสูงขึ้นอย่างต่อเนื่อง เพราะประสิทธิภาพในการทำงานที่เกี่ยวข้องกับการปราบปรามค้าประเวณียังไม่เป็นรูปธรรม จากทัศนคติความเชื่อว่า มนุษย์เป็นสิ่งที่ซื้อขายไม่ได้ อย่างไรก็ตาม ปัญหาการค้าประเวณีอันเป็นสาเหตุหนึ่งที่นำมาสู่การค้ามนุษย์ก็ยังไม่สามารถขจัดให้หมดไปจากสังคมไทย และพบว่า เหยื่อที่ตกเป็นผู้เสียหายส่วนใหญ่ คือ เด็กและผู้หญิง เพราะกลุ่มบุคคลเหล่านี้มีความอ่อนแอทางร่างกาย และจิตใจ (สมาคมรัฐศาสตร์ มหาวิทยาลัยเกษตรศาสตร์, 2558)

ที่ผ่านมาสำนักงานยาเสพติดและอาชญากรรมแห่งสหประชาชาติ (UNODC, 2013) ระบุว่า ประเทศไทยเป็นแหล่งการค้าผู้หญิงและเด็กเพื่อการประเวณีที่มีชื่อเสียงที่สุดแห่งหนึ่งในระดับนานาชาติ (Romanow, 2012: 44) ในฐานะเมืองหลวงแห่งเซ็กซ์ ด้วยเหตุแห่งการขยายตัวอย่างกว้างขวางของการค้าทางเพศและการท่องเที่ยวที่เกี่ยวข้องกับเพศ (Tarancon, 2013: 1) แม้กิจกรรมดังกล่าวจะยังคงผิดกฎหมายของประเทศไทย โดยพบว่า ธุรกิจเพศพาณิชย์กลับเติบโตและเกิดการขยายตัวอย่างกว้างขว้าง ยิ่งไปกว่านั้น กลไกของอุปสงค์และอุปทานในตลาดการค้าทางเพศยังมีส่วนสนับสนุนให้เกิดการท่องเที่ยวเพื่อการซื้อบริการทางเพศและเกิดการหลั่งไหลเข้าสู่ธุรกิจการค้ำประเวณีของหญิงจำนวนมาก ทั้งจากผู้หญิงไทยเองและผู้หญิงจากประเทศในแถบอนุภูมิภาคลุ่มแม่น้ำโขงทั้งที่สมัครใจและถูกล่อลวง จึงยิ่งเป็นปัจจัยผลักให้เกิดการขยายตัวของธุรกิจค้าประเวณีในประเทศไทย และที่เลวร้ายที่สุด คือ เกิดการส่งเสริมขบวนการค้ามนุษย์รูปแบบการแสวงหาผลประโยชน์ทางเพศให้เติบโตขึ้นในประเทศไทย (สมาคมรัฐศาสตร์ มหาวิทยาลัยเกษตรศาสตร์, 2558)

จังหวัดแม่ฮ่องสอนเป็น[จังหวัด](https://th.wikipedia.org/wiki/%E0%B8%88%E0%B8%B1%E0%B8%87%E0%B8%AB%E0%B8%A7%E0%B8%B1%E0%B8%94)ใน[ภาคเหนือ](https://th.wikipedia.org/wiki/%E0%B8%A0%E0%B8%B2%E0%B8%84%E0%B9%80%E0%B8%AB%E0%B8%99%E0%B8%B7%E0%B8%AD)ของประเทศไทย มีพื้นที่มากเป็นอันดับ 8 ของประเทศ แต่มีประชากรเบาบาง[ที่สุดในประเทศ](https://th.wikipedia.org/wiki/%E0%B8%97%E0%B8%B5%E0%B9%88%E0%B8%AA%E0%B8%B8%E0%B8%94%E0%B9%83%E0%B8%99%E0%B8%9B%E0%B8%A3%E0%B8%B0%E0%B9%80%E0%B8%97%E0%B8%A8%E0%B9%84%E0%B8%97%E0%B8%A2) และมีประชากรน้อยมากเป็นอันดับ 5 ของประเทศ เนื่องจากพื้นที่ส่วนใหญ่ของจังหวัดเป็นเนื้อที่ป่าไม้ คิดเป็นร้อยละ 86.89 ของพื้นที่จังหวัด และมีอาณาเขตติดต่อกับประเทศสาธารณรัฐแห่งสหภาพเมียนมา ระยะทางกว่า 483 กิโลเมตร ด้วยเหตุผลดังกล่าวจึงส่งผลให้จังหวัดแม่ฮ่องสอนมีความหลากหลายทั้งสภาพภูมิประเทศ วัฒนธรรม และประชากรจากหลายกลุ่มชาติพันธุ์ และการที่พื้นที่ส่วนใหญ่ของจังหวัดเป็นเนื้อที่ป่าส่งผลต่อการประกอบอาชีพของประชาชนในพื้นที่เป็นอย่างมาก การประกอบอาชีพต่างๆ โดยเฉพาะการทำการเกษตรต้องประสบปัญหามากมายในหลายๆ ด้าน ทำให้รายได้ของประชากรในจังหวัดน้อย เกิดความข้นแค้นขัดสน โดยพบว่า ผลิตภัณฑ์จังหวัดต่อหัวของประชากรในจังหวัดแม่ฮ่องสอนในปี พ.ศ. 2559 เท่ากับ 61,255 บาท/คน/ปี เป็นลำดับที่ 72 ของประเทศ โดยมีจำนวนครัวเรือนที่มีรายได้น้อยกว่า 30,000 บาท/ปี/ครัวเรือน มากถึง 1,047 ครัวเรือน ด้วยข้อจำกัดดังกล่าว ส่งผลให้ประชาชนในจังหวัดแม่ฮ่องสอนหันมาประกอบอาชีพที่ผิดกฎหมายเพิ่มมากขึ้น โดยเฉพาะการค้าประเวณีเด็ก ที่มีแนวโน้มการกระทำความผิดที่เพิ่มมากขึ้นและอาจลุกลามบานปลายจนนำไปสู่ปัญหาการค้ามนุษย์ในระดับประเทศและระดับภูมิภาค (จังหวัดแม่ฮ่องสอน, 2561)

**2. มูลเหตุ แรงจูงใจ และกระบวนการการเข้าสู่การค้าประเวณีเด็กในจังหวัดแม่ฮ่องสอน**

มูลเหตุที่สำคัญของการเข้าสู่การค้าประเวณีเด็กในจังหวัดแม่ฮ่องสอน คือ ความยากจน ความห่างไกลความเจริญ การศึกษาที่ไม่ทั่วถึง ความรู้เท่าไม่ถึงการณ์ การคบเพื่อน ความต้องการในวัตถุนิยม การขาดศีลธรรมและจริยธรรมของบุคคลที่เกี่ยวข้อง ค่านิยมการใช้บริการประเวณีเด็ก การถูกชักจูงจากบุคคลที่หวังผลประโยชน์จากตัวเด็ก และการขาดความรู้เรื่องกฎหมาย โดยแรงจูงใจที่ชักนำเด็กให้เข้าสู่กระบวนการค้าประเวณีเด็ก คือ เงินหรือผลตอบแทนต่างๆ ค่านิยมทางด้านวัตถุ การคบหาเพื่อนและพฤติกรรมเอาอย่าง การมีความรักก่อนวัยอันสมควร ปัญหายาเสพติด และปัญหาครอบครัว ซึ่งกระบวนการการเข้าสู่การค้าประเวณีเด็ก เริ่มจากการที่เด็กและเยาวชนมีความต้องการใช้เงิน ทำให้ถูกชักจูงจากกลุ่มเพื่อน หรือบุคคลที่เกี่ยวข้องกับการค้าประเวณี หรืออาจถูกบังคับ ข่มขู่ ซึ่งอาจมีสาเหตุมาจากการที่เด็กและเยาวชนติดยาเสพติดหรือมีหนี้สินจึงถูกบังคับขู่เข็ญให้ค้าประเวณีเพื่อเป็นการล้างหนี้ หรือกรณีที่ถูกหลอกมาให้ค้าประเวณี เป็นต้น

สอดคล้องกับทฤษฎีคิดก่อนกระทำ (Rational Choice) อธิบายว่า การเข้าสู่ธุรกิจการค้าประเวณีหรือการประกอบอาชีพโสเภณีนั้น บุคคลย่อมได้มีการไตร่ตรองแล้วว่าพฤติกรรมดังกล่าวสามารถสร้างความพึงพอใจให้กับตนเองมากกว่าความทุกที่จะเกิดขึ้น ซึ่งหากบุคคลหนึ่งจะตัดสินใจเข้าสู่การประกอบธุรกิจการค้าประเวณีไม่ว่าจะเป็นในส่วนของตัวผู้ประกอบธุรกิจ หรือผู้เป็นเหยื่อจากธุรกิจการค้าประเวณี นอกจากตัวเงินรายได้ ซึ่งมีอิทธิพลต่อการตัดสินใจเข้าสู่การมีพฤติกรรมดังกล่าวแล้ว ความเชี่ยวชาญ และข้อมูลข่าวสารโดยรอบของบุคคลก็ย่อมมีผลต่อการตัดสินใจด้วยเช่นกัน (สมาคมรัฐศาสตร์ มหาวิทยาลัยเกษตรศาสตร์, 2558)

ทฤษฎีความกดดันทางสังคม (Strain Theory) อธิบายว่า บุคคลมิได้ถูกบังคับขู่เข็ญให้มาประกอบอาชีพขายบริการทางเพศ แต่อาจตัดสินใจทำด้วยความสมัครใจ โดยมีสาเหตุประการสำคัญคือ ต้องการเงินหรือต้องการมีรายได้ดี และเห็นว่าการค้าประเวณีเป็นหนทางที่ทำให้ตนเองหรือครอบครัวมีทรัพย์สินเท่าเทียมกับบุคคลอื่นในสังคม แต่เนื่องจากการที่จะมีทรัพย์สินโดยหนทางที่ชอบด้วยกฎหมายนั้นถูกปิดกั้น จึงได้เลือกทางที่ไม่ชอบด้วยกฎหมายในการให้ได้มาซึ่งทรัพย์สิน จะเห็นได้ว่าพฤติกรรมการค้าประเวณีมีพฤติการณ์สอดคล้องกับสมมติฐานของทฤษฎีกดดันทางสังคมของเมอร์ตัน ในกลุ่มการเปลี่ยนแปลง (Innovation) ซึ่งก่อให้เกิดปัญหาในสังคมตามมา (สมาคมรัฐศาสตร์ มหาวิทยาลัยเกษตรศาสตร์, 2558)

ทฤษฎีการปลดปล่อยให้เป็นอิสระของผู้หญิง (Women liberation theories) อธิบายว่า ในยุคที่สภาพทางสังคมเปลี่ยนแปลงไป ทำให้ผู้หญิงมีบทบาทมากขึ้นในสังคม ทั้งในด้านการศึกษา การประกอบอาชีพ การเมือง หรือด้านเศรษฐกิจ ทำให้บทบาทในด้านพฤติกรรมของผู้ชายและผู้หญิงมีความแตกต่างกันน้อยลง ส่งผลให้ผู้หญิงและผู้ชายมีแนวโน้มที่จะมีความคล้ายคลึงกันในด้านพฤติกรรมเบี่ยงเบนหรือพฤติกรรมอาชญากรรมรวมถึงพฤติกรรมละเมิดกฎหมายต่างๆ (สมาคมรัฐศาสตร์ มหาวิทยาลัยเกษตรศาสตร์, 2558)

และทฤษฎีการขัดเกลาทางสังคมโดยครอบครัวที่กำหนดความแตกต่างของบทบาท (Sex-role differentiation in family socialization) ที่อธิบายว่า ครอบครัวในปัจจุบันมีแนวโน้มที่จะเป็นครอบครัวที่มีความเท่าเทียมกันมากขึ้น หรือเป็นครอบครัวเดี่ยวมากขึ้น จึงเป็นเหตุให้เด็กหญิงมีแนวโน้มที่จะประกอบอาชญากรรมหรือมีพฤติกรรมละเมิดกฎมายมากขึ้นด้วย (Hagan, 1989)

การศึกษาของศูนย์วิจัยและพัฒนาอาชญาวิทยาและกระบวนการยุติธรรม คณะสังคมสงเคราะห์ศาสตร์ มหาวิทยาลัยธรรมศาสตร์ (2550) พบว่า การค้ามนุษย์ในพื้นที่จังหวัดเชียงราย (ค้าประเวณี) มีสาเหตุและปัจจัยของการเข้าสู่กระบวนการค้ามนุษย์ในกรณีที่เป็นเด็กสาวในพื้นที่ที่เป็นคนไทย มักตกอยู่ในกระแสของโลกทุนนิยม กระแสบริโภคนิยมจนทำให้พฤติกรรมของเด็กและเยาวชนซึ่งเป็นกลุ่มเสี่ยงที่มีพฤติกรรมหลงใหลในวัตถุนิยม จึงทำให้เกิดความคิดทัศนคติที่ผิดๆ อยากได้ อยากมี ชอบงานสบาย การได้แต่งตัวสวย ทำให้เด็กหลงผิดและเข้าสู่ กระบวนการธุรกิจทางเพศ โดยเฉพาะกลุ่มเด็กสาวที่เติบโตมาในครอบครัวยากจน พ่อแม่แยกทางกันและอาศัยอยู่กับปู่ย่าตายาย ขาดคนดูแลสนใจ เด็กกลุ่มนี่มักออกจากโรงเรียนกลางคันและมีประสบการณ์มีเพศสัมพันธ์ก่อนวัยอันควร ในส่วนของเด็กหญิง หญิงสาวกลุ่มชาติพันธุ์รวมทั้งกลุ่มคนต่างด้าว สาเหตุหลักของการตกเป็นเหยื่อ คือ ส่วนหนึ่งนั้นเกิดจากฐานะครอบครัวนั้นมีปัญหาความยากจน

การศึกษาของทวีชัย ระเบียบ (2555) พบว่า หญิงผู้ประกอบอาชีพค้าประเวณีมีภูมิหลังด้านสภาพครอบครัวที่ยากจน บิดาและมารดาแยกทางกันหรือมีเรื่องทะเลาะวิวาทอยู่เป็นประจำ สถานะทางครอบครัวอยู่ระดับล่าง มีหนี้สินมาก แรงจูงใจหลักในการค้าประเวณี คือ หาเงินจำนวนมากมาใช้สอยส่วนตัว ชำระหนี้สินและใช้จ่ายในครอบครัว

และการศึกษาของจิรัฏฐ์ โรจน์บวรวิทยา (2558) พบว่า ปัจจัยเบื้องต้นของการเข้าสู่การเริ่มต้นประกอบอาชีพค้าประเวณี คือ สถานะของครอบครัว การไม่มีรายได้ ภาระหนี้สิน การไม่มีอาชีพ ค่าใช้จ่ายในการศึกษา และความต้องการทางวัตถุ ครอบครัวแตกแยก และใช้ช่องทางในการประกอบการค้าผ่านทางโทรศัพท์เคลื่อนที่และระบบอินเตอร์เน็ต นายหน้าหรือตัวแทน การติดต่อโดยตรง ติดต่อผ่านเจ้าของสถานประกอบการ และติดต่อผ่านเพื่อน

**3. ปัญหาและอุปสรรคของกองบังคับการปราบปรามการค้ามนุษย์ ในการดำเนินคดีกับผู้กระทำความผิดและผู้ที่เกี่ยวข้องกับกระบวนการการค้าประเวณีเด็กในภาคเหนือของประเทศไทย**

 กองบังคับการปราบปรามการค้ามนุษย์มีปัญหาและอุปสรรคในการดำเนินคดีกับผู้กระทำความผิดและผู้ที่เกี่ยวข้องกับกระบวนการการค้าประเวณีเด็กในจังหวัดแม่ฮ่องสอน ที่สำคัญคือ

(1) พื้นที่ส่วนใหญ่ของจังหวัดแม่ฮ่องสอนเป็นพื้นที่ห่างไกล ยากแก่การเข้าถึง ทำให้การกวดขัน จับกุม การป้องกันและปราบปราม ตลอดจนการรวบรวมพยานหลักฐานต่างๆ เกิดความล่าช้าและมีความยากลำบาก

(2) ผู้เสียหายมีพฤติกรรมที่ซับซ้อน

(3) ไม่ได้รับความร่วมมือจากผู้เสียหาย หรือพยานที่เกี่ยวข้องเท่าที่ควร

(4) ความไม่ไว้เนื้อเชื่อใจในเจ้าหน้าที่ของผู้เสียหาย

(5) ไม่ได้รับความร่วมมือจากข้าราชการ สถานประกอบการ ตลอดจนประชาชนที่อยู่ในจังหวัดแม่ฮ่องสอน ในการให้ข้อมูลที่เป็นประโยชน์ต่อการสอบสวนในการดำเนินคดีกับผู้กระทำผิด

(6) ประชาชนในพื้นทียังขาดความรู้ความเข้าใจเกี่ยวกับปัญหาการค้าประเวณีเด็ก

(7) กองบังคับการปราบปรามการค้ามนุษย์มีพื้นที่ในการตรวจสอบที่กว้างขว้าง

(8) การทำงานของเจ้าหน้าที่ของกองบังคับการปราบปรามการค้ามนุษย์ ขาดการประสานงานที่ดี มีการดำเนินคดีทับซ้อนกับตำรวจภูธรภาค 5

(9) งบประมาณในการลงพื้นทีมีจำนวนจำกัด

(10) การที่เจ้าหน้าที่ผู้บังคับใช้กฎหมายเป็นผู้กระทำความผิดเสียเอง

(11) การเรียกค่าสินไหมทดแทนตามกฎหมายมีจำนวนที่มากเกินความเป็นจริง

(12) การดำเนินคดีมีการเร่งรีบเพื่อเอาใจสื่อมวลชนมากจนเกินไป โดยไม่คำนึงว่าเจ้าหน้าที่จะต้องใช้ระยะเวลาในการดำเนินคดี

สอดคล้องกับการศึกษาของปานทอง ศรีทะวงศ์ (2551) พบว่า ปัญหาและอุปสรรคของเจ้าหน้าที่ตำรวจกองบังคับการปราบปรามการกระทำผิดต่อเด็ก เยาวชน และสตรี ในการปฏิบัติงานป้องกันปราบปรามการค้ามนุษย์ในภาพรวม อยู่ในระดับมาก และเมื่อพิจารณารายด้าน พบว่า อยู่ในระดับมาก 2 ด้าน คือ ด้านการสืบสวน และด้านการสอบสวน และอยู่ในระดับปานกลาง 2 ด้าน คือ ด้านการจับกุมและด้านการบังคับใช้กฎหมาย

การศึกษาของมนูญ มุ่งพาลชล (2556) พบว่า การปฏิบัติงานของพนักงานอัยการภาค 5 เกี่ยวการดำเนินคดีการค้ามนุษย์ตามพระราชบัญญัติป้องกันและปราบปรามการค้ามนุษย์ พ.ศ.2551 มีปัญหาทั้งในขั้นตอนการดำเนินคดี และขั้นตอนการดำเนินการหลังศาลมีคำสั่งพิพากษา ในระดับพอสมควร ปัญหาในขั้นตอนของการสอบสวนที่สำคัญ คือ ผู้เสียหายและพยานไม่ให้ความร่วมมือในการสอบสวน เนื่องจากเกรงอิทธิพลของผู้กระทำความผิด นอกจากนี้ ยังมีความวิตกกังวลในเรื่องของความปลอดภัย รวมถึงไม่มีการกำหนดระเบียบปฏิบัติที่ชัดเจนสำหรับอำนาจหน้าที่ของพนักงานอัยการ ปัญหาในการดำเนินคดี และหลังศาลมีคำพิพากษา คือ การสืบพยานส่วนใหญ่ล่าช้า มีการดำเนินงานเหมือนคดีอาญาทั่วๆ ไป ไม่ค่อยให้ความสำคัญกับการสืบพยานล่วงหน้า ขาดล่ามในการสื่อสารกรณีเป็นคนต่างชาติ การดำเนินการแต่ละขั้นตอนยุ่งยาก ใช้ระยะเวลานานในการรวบรวมพยานหลักฐาน ทาให้เหยื่อท้อใจขอกลับภูมิลำเนา ส่งผลต่อการหาประจักษ์พยาน ปัญหาในการให้ความคุ้มครองเหยื่อและพยาน ทั้งในขั้นตอนการสอบสวน การดำเนินคดี และหลังจากคดีเสร็จสิ้น ทำให้เหยื่อถูกคุกคามจากผู้กระทำความผิดที่มีอิทธิพล

และการศึกษาของวรรณา แจ้งจรรยา (2557) พบว่า การบริหารงานด้านการปราบปรามการค้ามนุษย์ของกองกำกับการ 2 กองบังคับการปราบปรามการกระทำความผิดเกี่ยวกับการค้ามนุษย์ สำนักงานตำรวจแห่งชาติ มีปัญหาและอุปสรรคใน 4 ด้าน คือ

(1) ด้านการวางแผน พบว่า งบประมาณและวัสดุอุปกรณ์มีไม่เพียงพอต่อการปฏิบัติตามแผน ทาให้ไม่สามารถปฏิบัติตามแผนที่กำหนดไว้ได้

(2) ด้านการจัดองค์การ พบว่า บุคลากรผู้ปฏิบัติงานมีไม่เพียงพอและขาดการประสานความร่วมมือในการทำงานกับหน่วยงานภายนอก

(3) การนำและสั่งการ พบว่า การสั่งการทำได้ไม่ทั่วถึงและการสั่งการตามลำดับชั้นเกิดปัญหาความไม่ชัดเจนในการปฏิบัติงาน

(4) ด้านการควบคุม พบว่า การควบคุมการทำงานของเจ้าหน้าที่ทำได้ไม่ทั่วถึง

**4. แนวทางในการแก้ไขปัญหาการค้าประเวณีเด็กในจังหวัดแม่ฮ่องสอน**

(1) หน่วยงานที่เกี่ยวข้องกับการแก้ไขปัญหาการค้าประเวณีเด็กในจังหวัดแม่ฮ่องสอน ควรมีการบูรณาการการทำงานด้านการแก้ไขปัญหาการค้าประเวณีเด็กในจังหวัดแม่ฮ่องสอนอย่างจริงจัง เน้นการทำงานที่สอดคล้องกันมากขึ้น ควบคู่กับการให้ความรู้ การให้การศึกษา และการรนณรงค์ประชาสัมพันธ์ให้เด็กและ เยาวชน ตลอดจนประชาชนทั่วไปได้เห็นคุณค่าในตนเอง ไม่หลงผิดไปกับอบายมุขต่างๆ จนชักนำให้ตนเองต้องเข้าสู่กระบวนการการค้าประเวณี ตระหนักถึงโทษภัยจากปัญหาการค้าประเวณีเด็กและปัญหาการค้ามนุษย์

(2) ในส่วนของการป้องกันและปราบปราม ควรหมั่นตรวจสอบสถานบริการ สถานบันเทิง หอพัก แหล่งมั่วสุม หรือสถานที่ที่สุ่มเสี่ยงต่อการส่งเสริมการค้าประเวณีเด็ก เร่งกวดขัน จับกุม และเร่งดำเนินการขั้นเด็ดขาดกับเจ้าหน้าที่ของรัฐทุกระดับที่เข้าไปมีส่วนร่วมกับกระบวนการการค้าประเวณีเด็ก และให้ความคุ้มครองเด็กและเยาวชนในจังหวัดแม่ฮ่องสอนที่ตกเป็นผู้เสียหายจากการค้าประเวณีเด็กตามกฎหมาย

(3) ในส่วนของเจ้าหน้าที่ผู้บังคับใช้กฎหมาย เจ้าหน้าที่ตำรวจ และเจ้าหน้าที่ฝ่ายปกครองควรใช้ความพยายามอย่างสูงในการสืบสวน สอบสวน และขยายผลเพื่อดำเนินคดีกับขบวนการการค้าประเวณีเด็กทั้งขบวนการ โดยไม่มีการละเว้นการปฏิบัติ ปฏิบัติหน้าที่อย่างจริงจังและปฏิบัติตามอำนาจหน้าที่ที่ยึดมั่นในอุดมการณ์ของวิชาชีพ และภายใต้ศีลธรรมอันดี นอกจากนี้ ควรมีการให้ความรู้เกี่ยวกับกระบวนการการค้าประเวณีแก่เจ้าหน้าที่ผู้ปฏิบัติงานด้านการค้าประเวณีอยู่เสมอ เพื่อให้เจ้าหน้าที่ผู้ปฏิบัติงานได้มีวิสัยทัศน์ที่กว้างขึ้น

(4) และในส่วนของรัฐบาลควรให้ความสำคัญและจริงจังกับการแก้ไขปัญหาการค้าประเวณีเด็กในจังหวัดแม่ฮ่องสอน ดูแลเรื่องการจัดสรรงบประมาณเพื่อใช้ในการดำเนินการด้านการแก้ไขปัญหาการค้าประเวณีเด็กในจังหวัดแม่ฮ่องสอนให้มากขึ้น ควบคู่กับการหามาตรการในการลดความเหลื่อมล้าทางสังคม โดยการส่งเสริมการสร้างงาน สร้างรายได้ ตลอดจนการส่งเสริมการประกอบอาชีพที่สุจริต

สอดคล้องกับการศึกษาของศูนย์วิจัยและพัฒนาอาชญาวิทยาและกระบวนการยุติธรรม คณะสังคมสงเคราะห์ศาสตร์ มหาวิทยาลัยธรรมศาสตร์ (2550) พบว่า การแก้ไขปัญหาแรงงานเด็ก และการป้องกันการค้ามนุษย์จังหวัดสมุทรสาคร มีแนวทางการทำงานที่สำคัญ คือ การป้องกันไม่ให้เด็กเข้าสู่ระบบการทำงานในรูปแบบที่ไม่เหมาะสม การคุ้มครองแรงงานเด็ก การมีส่วนร่วมกับผู้ประกอบการเพื่อสามารถแทรกแซงให้แรงงานเด็กได้รับบริการทางสังคม การพัฒนาทักษะชีวิตแรงงาน การสนับสนุนการจัดการศึกษาในรูปแบบที่เหมาะสมแก่แรงงานเด็ก การพัฒนาฝีมือ ทักษะอาชีพ ที่เหมาะสมแก่เด็กตามวัย และการพัฒนาความร่วมมือและเครือข่ายระหว่างหน่วยงานที่เกี่ยวข้อง นอกจากนี้ควรมีการกำหนดนโยบายระยะสั้น นโยบายระยะยาว และนโยบายระหว่างประเทศ

การศึกษาของมนูญ มุ่งพาลชล (2556) พบว่า แนวทางในการปรับปรุงและแก้ไขปัญหาที่เกิดจากการปฏิบัติงานเกี่ยวกับการดำเนินคดีการค้ามนุษย์ของพนักงานอัยการภาค 5 คือ ต้องมีการฝึกอบรมเชิงปฏิบัติการร่วมกันระหว่างหน่วยงานที่เกี่ยวข้อง เพื่อให้เกิดทักษะ ความชำนาญในการบังคับใช้กฎหมาย เนื่องจากเป็นกฎหมายใหม่ ต้องมีการจัดตั้งหน่วยงานหลักมาทำหน้าที่รับผิดชอบในการดำเนินคดีด้านนี้โดยตรง และต้องกำหนดระเบียบปฏิบัติ เพื่อกำหนดขั้นตอนวิธีการประสานการทำงานร่วมกันระหว่างหน่วยงานที่เกี่ยวข้องทุกระดับให้ชัดเจน

การศึกษาของวรรณา แจ้งจรรยา (2557) พบว่า การบริหารงานด้านการปราบปรามการค้ามนุษย์ของกองกำกับการ 2 กองบังคับการปราบปรามการกระทำความผิดเกี่ยวกับการค้ามนุษย์ สำนักงานตำรวจแห่งชาติ มีแนวทางการแก้ไขปัญหาและอุปสรรคในการบริหารจัดการ 4 ด้าน ได้แก่

(1) ด้านการวางแผน ควรของบประมาณและวัสดุอุปกรณ์ให้เพียงพอต่อการปฏิบัติตามแผน

(2) ด้านการจัดองค์การ ควรบรรจุบุคลากรเพิ่มและพบประหาแนวทางในการทำงานร่วมกันกับหน่วยงานภายนอก

(3) การนำและสั่งการ ควรนำเทคโนโลยีที่ทันสมัยมาใช้ในการสั่งการ และการสั่งการต้องมีความชัดเจน และ

(4) ด้านการควบคุม ควรให้ผู้บังคับบัญชาตามลำดับชั้น กำกับดูแลและควบคุมและตรวจสอบการปฏิบัติของเจ้าหน้าที่อย่างต่อเนื่อง เพื่อให้การควบคุมการทำงานได้อย่างทั่วถึงและมีประสิทธิภาพ

และการศึกษาของแสงจันทร์ มาน้อย (2557) พบว่า การแก้ไขปัญหาการค้ามนุษย์ สิ่งที่สำคัญที่สุดต้องเริ่มต้นจากการศึกษาข้อมูล ระมัดระวังตัว และอาศัยความรอบคอบของผู้เสียหายด้วยเหตุที่การค้ามนุษย์เป็นปัญหาที่มีความเกี่ยวข้องกับหลายๆ หน่วยงาน จึงควรมีการบูรณาการการทำงานร่วมกันอย่างจริงจังและควรมีการบังคับใช้กฎหมายอย่างจริงจังเป็นสิ่งสำคัญ เพื่อป้องกันไม่ให้ผู้กระทำความผิดกลับมาทำซ้ำอีก โดยเฉพาะคนต่างด้าว ควรยกระดับการประชาสัมพันธ์ปัญหาการค้ามนุษย์ต่อสาธารณะทั้งในด้านปัญหาและแนวทางการป้องกัน เพื่อจะได้เกิดการมีส่วนร่วมในการป้องกันและแก้ไข เจ้าหน้าที่ของรัฐหรือหน่วยงานที่เกี่ยวข้องกับการป้องกันและปราบปรามการค้ามนุษย์ควรมีความจริงจังและไม่ละเว้นในการปราบปรามกับคนทุกกลุ่ม เนื่องจากในบางท้องถิ่นมีผู้มีอิทธิพลในพื้นที่กระทำธุรกิจในรูปแบบการค้ามนุษย์ แต่ไม่มีการจับกุมดำเนินคดีเนื่องจากเกรงกลัวอิทธิพล อีกทั้งต้องให้ความสำคัญและจริงจังในการร่วมมือกับต่างประเทศในการแก้ไขปัญหา ร่วมกันรณรงค์ส่งเสริมให้สถาบันครอบครัวมีความเข้มแข็งและอบอุ่น ซึ่งจะเป็นเกราะป้องกันที่สำคัญในการที่จะไม่ทำให้คนในครอบครัวถูกชักจูงหรือถูกหลอกลวงไปสู่ขบวนการค้ามนุษย์ และที่สำคัญเป็นอย่างยิ่ง คือ ต้องให้ความสำคัญกับการดำเนินงานภายใต้หลักการ 5P ทั้งด้านการดำเนินคดีและการบังคับใช้กฎหมาย (Policy) ด้านการคุ้มครองช่วยเหลือ (Prevention) ด้านการป้องกัน (Protection) ด้านนโยบายและกลไกการขับเคลื่อนไปสู่การปฏิบัติ (Prosecution) ด้านความร่วมมือกับภาคส่วนต่างๆ (Partnership) ให้มีส่วนร่วมในการป้องกันและแก้ไขปัญหาต่อไป โดยเริ่มต้นจากการมีสติอย่าหลงเชื่อผู้อื่นเพื่อป้องกันปัญหาและไม่ให้เกิด “การค้ามนุษย์” อย่างเร่งด่วน

**8. บทสรุป**

จังหวัดแม่ฮ่องสอนเป็นจังหวัดที่รายได้ของประชากรในจังหวัดน้อย เกิดความข้นแค้นขัดสน เนื่องจากข้อจำกัดด้านพื้นที่ที่ส่วนใหญ่เป็นเนื้อที่ป่าไม้ ส่งผลต่อการประกอบอาชีพของประชาชนในพื้นที่ ทำให้ประชาชนหันมาประกอบอาชีพที่ผิดกฎหมายเพิ่มมากขึ้น โดยเฉพาะการค้าประเวณีเด็กที่มีแนวโน้มการกระทำความผิดที่เพิ่มมากขึ้น โดยพบว่า มูลเหตุที่สำคัญของการเข้าสู่การค้าประเวณีเด็กในจังหวัดแม่ฮ่องสอน คือ ความยากจน ความห่างไกลความเจริญ การศึกษาที่ไม่ทั่วถึง ความรู้เท่าไม่ถึงการณ์ การคบเพื่อน ความต้องการในวัตถุนิยม การขาดศีลธรรมและจริยธรรมของบุคคลที่เกี่ยวข้อง ค่านิยมการใช้บริการประเวณีเด็ก การถูกชักจูงจากบุคคลที่หวังผลประโยชน์จากตัวเด็ก และการขาดความรู้เรื่องกฎหมาย โดยแรงจูงใจที่ชักนำเด็กให้เข้าสู่กระบวนการค้าประเวณีเด็ก คือ เงินหรือผลตอบแทนต่างๆ ค่านิยมทางด้านวัตถุ การคบหาเพื่อนและพฤติกรรมเอาอย่าง การมีความรักก่อนวัยอันสมควร ปัญหายาเสพติด และปัญหาครอบครัว ซึ่งกระบวนการการเข้าสู่การค้าประเวณีเด็ก เริ่มจากการที่เด็กและเยาวชนมีความต้องการใช้เงิน ทำให้ถูกชักจูงจากกลุ่มเพื่อน หรือบุคคลที่เกี่ยวข้องกับการค้าประเวณี หรืออาจถูกบังคับ ข่มขู่ ซึ่งอาจมีสาเหตุมาจากการที่เด็กและเยาวชนติดยาเสพติดหรือมีหนี้สินจึงถูกบังคับขู่เข็ญให้ค้าประเวณีเพื่อเป็นการล้างหนี้ หรือกรณีที่ถูกหลอกมาให้ค้าประเวณี เป็นต้น ซึ่งแนวทางสำหรับการแก้ไขปัญหาการค้าประเวณีเด็กในจังหวัดแม่ฮ่องสอน ในด้านต่างๆ ดังนี้

1. ด้านการบริหารจัดการ หน่วยงานที่เกี่ยวข้องกับการแก้ไขปัญหาการค้าประเวณีเด็กในจังหวัดแม่ฮ่องสอน ทั้งที่เป็นหน่วยงานด้านการปราบปรามการค้าประเวณี เช่น กองบังคับการปราบปรามการค้ามนุษย์ ตำรวจภูธรภาค 5 หน่วยงานด้านการปกครองทั้งระดับจังหวัด ระดับอำเภอ ระดับตำบล ระดับหมู่บ้าน รวมถึงหน่วยงานด้านการศึกษา หน่วยงานด้านสาธารณสุข และหน่วยงานอื่นๆ ควรมีการบูรณาการการทำงานด้านการแก้ไขปัญหาการค้าประเวณีเด็กในจังหวัดแม่ฮ่องสอนอย่างจริงจัง ให้มีการทำงานที่สอดคล้องเป็นไปในแนวทางเดียวกัน ไม่เกิดปัญหาความขัดแย้งกันในการทำงานหรือปัญหาการทำงานที่ทับซ้อนของหน่อยงานที่เกี่ยวข้อง เน้นการทำงานเป็นทีม เพื่อให้การแก้ปัญหาการค้าประเวณีเด็กในจังหวัดแม่ฮ่องสอนมีประสิทธิภาพ และเป็นรูปธรรมมากขึ้น

2. ด้านการรนณรงค์และประชาสัมพันธ์ หน่วยงานที่เกี่ยวข้องกับการแก้ไขปัญหาการค้าประเวณีเด็กในจังหวัดแม่ฮ่องสอน ควรให้ความสำคัญกับการรนณรงค์ประชาสัมพันธ์การต่อต้านการค้าประเวณีเด็กในจังหวัดแม่ฮ่องสอนอย่างจริงจัง และมีความจริงใจในการแก้ไขปัญหา ควบคู่กับการให้การศึกษาและการให้ความรู้แก่เด็ก เยาวชน ตลอดจนประชาชนทั่วไป ให้ตระหนักถึงโทษภัยจากปัญหาการค้าประเวณีเด็กและปัญหาการค้ามนุษย์ โดยให้เด็ก เยาวชน ตลอดจน ประชาชนทั่วไป ได้ตระหนักว่าการค้าประเวณีและการค้ามนุษย์เป็นสิ่งที่ผิดทั้งกฎหมายและผิดศีลธรรม และยังส่งผลร้ายทั้งต่อตัวเด็กเอง ต่อครอบครัว และต่อสังคมโดยรวม

3. ด้านการป้องกันและปราบปราม หน่วยงานที่เกี่ยวข้องกับการกวดขัน จับกุม และปราบปรามการค้าประเวณีเด็กในจังหวัดแม่ฮ่องสอน โดยเฉพาะตำรวจภูธรภาค 5 และหน่วยงานด้านการปกครองทั้งระดับจังหวัด ระดับอำเภอ ระดับตำบล จนถึงระดับหมู่บ้าน ควรหมั่นตรวจสอบสถานบริการ สถานบันเทิง หอพัก แหล่งมั่วสุม หรือสถานที่ที่สุ่มเสี่ยงต่อการส่งเสริมการค้าประเวณีเด็ก เพื่อปิดโอกาสหรือลดช่องว่างในการกระทำผิด และกวดขัน จับกุม และเร่งดำเนินการขั้นเด็ดขาดกับเจ้าหน้าที่ของรัฐทุกระดับที่เข้าไปมีส่วนร่วมกับกระบวนการการค้าประเวณีเด็ก เพื่อไม่ให้เป็นเยี่ยงอย่างและลดกลุ่มอิทธิพลที่คอยส่งเสริมกระบวนการการค้าประเวณีเด็กในจังหวัดแม่ฮ่องสอน ควบคู่กับการให้ความรู้เกี่ยวกับกระบวนการการค้าประเวณีแก่เจ้าหน้าที่ผู้ปฏิบัติงานด้านการค้าประเวณีอยู่เสมอ เพื่อให้เจ้าหน้าที่ผู้ปฏิบัติงานได้มีวิสัยทัศน์ที่กว้างขึ้น ให้เห็นว่าการค้าประเวณีเด็กเป็นปัญหาใหญ่ในอนาคต เพราะเด็กที่ขายบริการทางเพศในวันนี้จะกลายเป็นผู้จัดหาเด็กเพื่อมาค้าประเวณีในอนาคต

4. ด้านการควบคุมดูแลเด็กและเยาวชน ครูและผู้ปกครองของเด็กและเยาวชนในจังหวัดแม่ฮ่องสอนต้องคอยกับกับดูแลความประพฤติของบุตรหลาน นักเรียน หรือเยาวชนในปกครองอย่างใกล้ชิด โดยเฉพาะกับกลุ่มเด็กและเยาวชนที่มีความเสี่ยงที่จะเข้าสู่กระบวนการการค้าประเวณี ควบคู่กับการส่งเสริมให้เด็กและเยาวชนได้ตระหนักถึงโทษภัยจากปัญหาการค้าประเวณี ผลกระทบที่เกิดขึ้นทั้งต่อตนเอง ครอบครัว และต่อสังคมโดยรวม พร้อมกับการส่งเสริมให้เด็กและเยาวชนหันมาทำกิจกรรมที่เป็นประโยชน์ต่อตนเองและต่อสังคมมากขึ้น

5. แนวทางการแก้ปัญหาของภาครัฐ รัฐบาลควรให้ความสำคัญและจริงจังกับการแก้ไขปัญหาการค้าประเวณีเด็กในจังหวัดแม่ฮ่องสอนให้มากขึ้น โดยควรดูแลเรื่องการจัดสรรงบประมาณเพื่อใช้ในการดำเนินการด้านการแก้ไขปัญหาการค้าประเวณีเด็กในจังหวัดแม่ฮ่องสอนให้มากขึ้น เพื่อให้เพียงพอต่อการดำเนินงานของหน่วยงานต่างๆ ตลอดจนการกวดขันการตรวจสอบการดำเนินการด้านการแก้ไขปัญหาการค้าประเวณีเด็กในจังหวัดแม่ฮ่องสอนของหน่วยงานต่างๆ อย่างเข็มงวด ควบคู่กับการหามาตรการในการลดความเหลื่อมล้าทางสังคม โดยการส่งเสริมการสร้างงาน สร้างรายได้ ตลอดจนการส่งเสริมการประกอบอาชีพที่สุจริต เพื่อให้ประชาชนในจังหวัดแม่ฮ่องสอนมีงานทำ มีรายได้ที่เพียงพอต่อการเลี้ยงดูครอบครัว โดยที่ไม่ต้องส่งบุตรหลานเข้าสู่กระบวนการการค้าประเวณี

**เอกสารอ้างอิง**

จังหวัดแม่ฮ่องสอน. (2561). *ข้อมูลทั่วไปจังหวัดแม่ฮ่องสอน*. สืบค้นเมื่อ 1 มิถุนายน 2561, จากhttp://www.maehongson.go.th/usrupl/maehongson/document/mhs\_brife2559.pdf

จิรัฏฐ์ โรจน์บวรวิทยา. (2558). การจัดการภาครัฐกับปัญหาการค้าประเวณีแฝงในพื้นที่จังหวัดประจวบคีรีขันธ์. *วารสารมนุษยสังคมปริทัศน์*. 17(1) : 101 – 113.

ทวีชัย ระเบียบ. (2555). กระบวนการค้าประเวณีหญิงข้ามชาติ: ศึกษากรณีหญิงต่างด้าวในจังหวัดสมุทรสาคร. *วารสารวิทยบริการ*. 23(3) : 10 – 30.

ปานทอง ศรีทะวงศ์. (2551). *ปัญหาและอุปสรรคของเจ้าหน้าที่ตารวจกองบังคับการปราบปรามการกระทาผิดต่อเด็ก เยาวชนและสตรี ในการปฏิบัติงานป้องกันปราบปรามการค้ามนุษย์*. การค้นคว้าอิสระบริหารธุรกิจมหาบัณฑิต. สาขาวิชาบริหารธุรกิจ, มหาวิทยาลัยราชภัฎพระนคร.

มนูญ มุ่งพาลชล. (2556). *ปัญหาการปฏิบัติงานของพนักงานอัยการสานักงานอัยการภาค 5 ในการดาเนินคดีการค้ามนุษย์*. การค้นคว้าอิสระรัฐศาสนศาสตรมหาบัณฑิต. มหาวิทยาลัยเชียงใหม่.

วรรณา แจ้งจรรยา. (2557). *การบริหารงานด้านการปราบปรามการค้ามนุษย์ของกองกากับการ 2 กองบังคับการปราบปรามการกระทาความผิดเกี่ยวกับการค้ามนุษย์ สานักงานตารวจแห่งชาติ*. ปัญหาพิเศษรัฐประศาสนศาสตรมหาบัณฑิต. สาขาวิชาการบริหารทั่วไป. วิทยาลัยการบริหารรัฐกิจ, มหาวิทยาลัยบูรพา.

ศูนย์วิจัยและพัฒนาอาชญาวิทยาและกระบวนการยุติธรรม คณะสังคมสงเคราะห์ศาสตร์ มหาวิทยาลัยธรรมศาสตร์. (2550). *กระบวนการเข้าสู่การค้ามนุษย์***.** กรุงเทพมหานคร **:** กรมพัฒนาสังคมและสวัสดิการ กระทรวงพัฒนาสังคมและความมั่นคงของมนุษย์**.**

แสงจันทร์ มาน้อย. (2557). การดาเนินงานของประเทศไทยในการต่อต้านการค้ามนุษย์. *วารสารสานักวิชาการ สานักงานเลขาธิการวุฒิสภา*. 4(15) : 1 – 26.

สมาคมรัฐศาสตร์ มหาวิทยาลัยเกษตรศาสตร์. (2558). *การค้าประเวณีหญิงจากประเทศในแถบอนุภูมิภาคลุ่มแม่นาโขงในประเทศไทย***.** กรุงเทพมหานคร **:** สถาบันเพื่อการยุติธรรมแห่งประเทศไทย.

Hagan, J. (1989). *Structural Ciminology.* New Jersey: Rutgers University Press.

Romanow, Liza. (2012). The Women of Thailand. Global Majority. *E-Journal*. 3(1): 44-60.

Tarancon, Alicia. (2013). *Thailand’s Problem with the Sexual Exploitation of Women in The 21st Century*. Master of Arts Thesis in Liberal Studies, Georgetown University.

UNODC. (2013). *Transnational Organized Crime in East Asia and the Pacific.* Thailand: UNODC.